Diari Oficial de la Generalitat Valenciana


Sumari del DOGV 2388, del 16-11-1994 (1994/833045)

RESOLUCIÓ de 2 de novembre de 1994, de la Secretaria General de la Conselleria d'Administració Pública, per la qual es disposa la publicació del conveni entre la Conselleria d'Educació i Ciència i l'Ajuntament de San Vicent del Raspeig, per al reconeixement de la validesa acadèmica oficial dels ensenyaments de dansa de grau elemental que s'impartiran en el centre existent en la localitat de Sant Vicent del Raspeig, el titular del qual És l'esmentat ajuntament.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2388

Data del DOGV
:   16-11-1994

Secció del DOGV
:   ALTRES DISPOSICIONS

Número del document
:   1994/833045


Data del document
:   02-11-1994

Organisme emissor
:   Conselleria de Educació i Ciència

Tipus de document
:   Resolució

RESOLUCIó de 2 de noviembre de 1994, de la la Secretaria General de la Conselleria d'Administració Pública, per la qual es disposa la publicació del conveni entre la Conselleria d'Educació i Ciència i l'Ajuntament de San Vicent del Raspeig, per al reconeixement de la validesa acadèmica oficial dels ensenyaments de dansa de grau elemental que s'impartiran en el centre existent en la localitat de Sant Vicent del Raspeig, el titular del qual és l'esmentat ajuntament. [94/7923]  
Subscrit, després de la tramitació reglamentària, entre la Conselleria d'Educació i Ciència i l'Ajuntament de Sant Vicent del Raspeig, el dia 7 de setembre de 1994, un conveni per al reconeixement de la validesa acadèmica oficial dels ensenyaments de dansa de grau elemental que s'impartiran en el centre existent en la localitat de Sant Vicent del Raspeig el titular del qual és l'esmentat ajuntament, i en compliment del que estableix la clàusula novena del conveni, cal publicar en el Diari Oficial de la Generalitat Valenciana el conveni esmentat, que ha quedat inscrit en el Registre de Convenis amb el número 0472/94, i que figura com a annex d'aquesta resolució.  
València, 2 de novembre de 1994.- El secretari general de la Conselleria d'Administració Pública.  
Conveni entre la Conselleria d'Educació i Ciència i l'Ajuntament de Sant Vicent del Raspeig per al reconeixement de la validesa acadèmica oficial dels ensenyaments de dansa de grau elemental que s'impartiran en el centre existent en la localitat de Sant Vicent del Raspeig, el titular del qual és l'ajuntament.  
València, 7 de septembre de 1994  
Reunits,  
D'una banda, el conseller d'Educació i Ciència de la Generalitat Valenciana, Sr. Joan Romero González, facultat per a aquest acte mitjançant l'acord adoptat pel Govern Valencià en la reunió del día 18 de juliol de 1994.  
I de l'altra, l'alcalde-president de l'Ajuntament de Sant Vicent del Raspeig, Sr. Francisco Canals Bevià, facultat per a aquest acte per l'acord del ple de l'ajuntament esmentat del dia 28 d'abril de 1994.  
Manifesten,  
1. L'Ajuntament de Sant Vicent del Raspeig és titular de l'Escola Municipal de Dansa amb número de codi 97962574.  
En un primer moment, l'Escola Municipal de Música i Dansa de Sant Vicent del Raspeig va ser classificada pel Decret 46/1984, de 7 de maig, com a centre no oficial reconegut d'ensenyament de música i dansa de grau elemental.  
Per Decret 24/1992, de 17 de febrer, del Consell de la Generalitat Valenciana, es classifica l'antiga Escola Municipal de Música i Dansa de Sant Vicent del Raspeig com a Conservatori Elemental de Música, però no s'autoritzen de manera oficial els ensenyaments de dansa, per la qual cosa aquests continuen estant classificats com si es tractara d'un centre no oficial reconegut.  
2. El Reial Decret 389/1992, de 15 d'abril, pel qual s'estableixen els requisits mínims dels centres que imparteixen ensenyaments artístics, determina, en la disposició transitòria setena, apartat 2, que el reconeixement de la validesa acadèmica oficial dels centres públics d'ensenyaments artístics no estatals s'haurà de fer per conveni entre aquests i l'administració educativa.  
3. L'Ajuntament de Sant Vicent del Raspeig va sol·licitar pel gener de 1993, a l'empara de l'article 21 del Reial Decret 389/1992, de 15 d'abril, la reclassificació acadèmica de l'esmentat centre com a conservatori municipal de dansa de grau elemental.  
4. De la instrucció de l'expedient per part de la inspecció educativa es conclou que l'esmentat centre compleix el que estableix el Reial Decret 389/1992, de 15 d'abril, pel qual es fixen els requisits mínims dels centres que imparteixen ensenyaments artístics, d'acord amb el que regula las disposició addicional setena.  
5. El projecte curricular presentat segons l'informe de la inspecció educativa s'ajusta als objectius, als continguts i al sistema d'avaluació corresponents als estudis del grau elemental sol·licitats, que estableixen el Reial Decret 755/1992, de 26 de juny, i el Decret 152/1993, de 17 d'agost, del Consell de la Generalitat Valenciana.  
Per tot això, i en virtut de les competències que atorguen el Reial Decret 2093/1983, de 28 de juliol, sobre traspàs de funcions i serveis de l'administració de l'Estat a la Comunitat Valenciana en matèria d'Educació, i la Llei 7/1985, de 2 d'abril, Reguladora de les Bases de Règim Local, la Conselleria d'Educació i Ciència i l'Ajuntament de Sant Vicent del Raspeig acorden subscriure aquest conveni conformement a les següents  
Clàusules  
Primera. L'objecte d'aquest conveni és el reconeixement, per part de la Conselleria d'Educació i Ciència, de la validesa acadèmica oficial dels ensenyaments de dansa del grau elemental que imparteix el centre municipal de dansa de Sant Vicent del Raspeig, el qual passa a denominar-se, d'acord amb el que estableix l'article 2 del Reial Decret 389/1992, de 15 d'abril, Conservatori Elemental de Dansa.  
Aquest conservatori impartirà, amb reconeixement oficial i plenes facultats acadèmiques, els ensenyaments previstos en la Llei 1/1990, de 3 d'octubre, corresponents als ensenyaments de dansa de grau elemental.  
A efectes administratius, el Conservatori Elemental de Dansa de Sant Vicent del Raspeig queda adscrit a l'Escola Superior de Dansa d'Alacant (número de codi 75591374).  
Segona. En relació amb els ensenyaments de dansa dels anteriors plans d'estudis encara en vigor, el conservatori esmentat no veurà modificades les facultats acadèmiques que com a centre no oficial reconegut li corresponien; i això fins a la seua extinció d'acord amb el calendari d'aplicació de la LOGSE vigent.  
Tercera. La capacitat màxima autoritzada de llocs escolars per a aquest centre haurà de ser de 120.  
Quarta. Correspon al titular del Conservatori Elemental de Dansa de Sant Vicent del Raspeig la dotació pressupostària necessària per a les despeses derivades del personal docent i no docent i del funcionament del centre, independentment de la possibilitat de poder concórrer a totes les convocatòries públiques que la Conselleria d'Educació i Ciència faça per a la concessió de subvencions als centres públics d'ensenyaments de dansa.  
Cinquena. El titular del conservatori es compromet a:  
a) Complir els requisits establerts en el Reial Decret 389/1992, de 15 d'abril, pel qual es fixen els requisits mínims dels centres que imparteixen ensenyaments artístics.  
b) Complir el que, sobre òrgans de govern dels centres públics, estableix el títol tercer de la Llei Orgànica 8/1985, de 3 de juliol, Reguladora del Dret a l'Educació.  
c) Que els plans d'estudi, programes, nivells, dedicació horària del professorat i sistema d'avaluació que s'hagen de desplegar, en els nous ensenyaments que se li autoritzen, correspondran als establerts en la legislació vigent (Reial Decret 756/1992, de 26 de juny, i Decret 152/1993, de 17 d'agost), i hauran de sotmetre's a l'autoritat de la Conselleria d'Educació i Ciència i de la inspecció educativa, en aquells supòsits previstos en el Decret 180/1992, de 10 de novembre, pel qual es regula l'organització i funcions de la inspecció educativa de la Comunitat Valenciana.  
d) Que l'organització escolar del conservatori seguesca les mateixes directrius acadèmiques que l'administració educativa dicte per als centres dependents de la Conselleria d'Educació i Ciència i a presentar cada curs acadèmic una programació general anual en què consten les dades acadèmiques i administratives del centre.  
Així mateix, haurà de notificar a la Conselleria d'Educació i Ciència les modificacions d'horari i els canvis de professorat que puguen produir-se, adjuntant-hi els documents que justifiquen el compliment de la titulació exigida del nou professorat.  
e) Custodiar les actes, expedients d'alumnes, registres de correspondència oficial i tots els documents de caràcter administratiu que es generen en virtut de les facultats que se li confereixen.  
Sisena. Els efectes d'aquest conveni s'entendran referits, pel que fa al reconeixement dels ensenyaments, a partir del curs acadèmic 1992/93.  
Setena. Les modificacions que es produesquen en relació amb els ensenyaments, instal·lacions o altres requisits mínims que, d'acord amb el Reial Decret 389/1992, de 15 d'abril, haja de complir el centre, hauran de ser notificades a l'administració educativa, la qual instruirà l'expedient corresponent i el tramitarà de manera anàloga a la seguida en el cas dels centres privats.  
Les citades modificacions es materialitzaran en el moment en què es modifique el present conveni o es subscriga la corresponent addenda a aquest.  
Vuitena. El conveni tindrà una duració indefinida, i podrà extingir-se, no obstant això, per alguna de les següents causes:  
a) Per acord mutu de les parts.  
b) Per incompliment de les obligacions assumides per alguna de les parts.  
c) Per denúncia d'una de les parts, l'avís previ de la qual s'haurà de fer, com a mínim, sis mesos abans de l'inici del curs acadèmic en què s'haja d'extingir.  
d) Per canvi de titularitat del centre o cessament de les activitats.  
Aquesta extinció tindrà efectes a partir de la finalització del curs en què es produesca la causa.  
En els supòsits previstos en els punts b) i d) l'extinció requerirà la comunicació prèvia de la Conselleria d'Educació i Ciència al titular del conservatori.  
Novena. Aquest conveni s'inscriurà en el Registre de Centres Docents de la Comunitat Valenciana i en el Registre de Convenis de la Generalitat Valenciana, a més de ser publicat en el Diari Oficial de la Generalitat Valenciana.  
Com a prova de conformitat, i per tal de deixar-ne consignat el contingut, les dues parts signen aquest conveni el dia i en el lloc indicats anterioment.